text: РЕШЕНИЕ ЗА ИЗПЪЛНЕНИЕ НА КОМИСИЯТА
  от 29 април 2014 година
  за изменение на Решение 2010/221/ЕС във връзка с одобряването на национални мерки за предотвратяване на въвеждането на ostreid herpesvirus 1 μνar (OsHV-1 μVar) в някои части на Ирландия и Обединеното кралство
  (нотифицирано под номер C(2014) 2763)
  (текст от значение за ЕИП)
  (2014/250/ЕС)
  ЕВРОПЕЙСКАТА КОМИСИЯ,
  като взе предвид Договора за функционирането на Европейския съюз,
  като взе предвид Директива 2006/88/ЕО на Съвета от 24 октомври 2006 г. относно ветеринарномедицинските изисквания за аквакултури и продукти от тях и за предотвратяване и борба с някои болести по водните животни (1), и по-специално член 43, параграф 2 от нея,
  като има предвид, че:
  (1)
  С Решение 2010/221/ЕС на Комисията (2) на някои държави членки се дава възможност да прилагат ограничения за пускането на пазара и вноса на пратки с водни животни с цел да се предотврати въвеждането на определени болести на тяхната територия.
  (2)
  Държавите членки могат да прилагат ограниченията, ако докажат, че територията им или определени части от нея са свободни от съответните болести, или ако докажат, че са установили програма за ликвидиране с цел да се постигне такъв статут.
  (3)
  Приложения I и III към Решение 2010/221/ЕС съдържат списък на области в Ирландия и Обединеното кралство, за които са одобрени национални мерки за борба с херпес вирус по стридите - 1 μvar (OsHV-1 μVar).
  (4)
  Тъй като OsHV-1 μvar все още се е считал за нова болест с много неясноти и не е била направена пълна оценка на програмите за надзор, одобрени с Решение 2010/221/ЕС, с Решение за изпълнение 2013/213/ЕС на Комисията (3) се разрешава ограниченията във връзка с OsHV-1 μvar за тези области да се прилагат до 30 април 2014 г.
  (5)
  Наличните за момента научни познания сочат, че причинителят, който се открива в повечето проби, взети при смъртност на ювенилни стриди и свободно плаващи ларви, все още е OsHV-1 μvar, както и че общата смъртност от това заболяване е намаляла и се стабилизира през последните две години. Освен това програмите за надзор в Ирландия и Обединеното кралство сочат, че значителен брой области, в които се произвеждат тихоокеански стриди, остават свободни от болестта. Тези програми показват, че има ефект от прилаганите понастоящем ограничения върху движението. Въпреки това все още съществува известна неяснота относно епидемиологията на болестта и относно най-подходящите мерки, необходими за ефикасна борба с нея. Поради това се приема, че е необходимо да се направи по-задълбочена научна оценка на обстановката, включително като се поиска ново научно становище от Европейския орган за безопасност на храните (ЕОБХ).
  (6)
  Въз основа на съществуващите научни и епидемиологични доказателства за развитието на OsHV-1 μvar в Съюза и до получаването на ново научно становище на ЕОБХ е целесъобразно срокът на действие на сега действащите мерки да бъде продължен, така че държавите членки да могат да прилагат специфични ограничения във връзка с тази болест. Този срок следва да бъде продължен с още две години - до 30 април 2016 г.
  (7)
  С Решение за изпълнение 2014/12/ЕС на Комисията (4) се потвърждава, че следните територии в Обединеното кралство са свободни от болест по отношение на OsHV-1 μvar, и те са включени в приложение I към Решение 2010/221/ЕС: i) територията на Великобритания, с изключение на залива Whitstable, Kent, устието на Blackwater, Essex, и естественото пристанище Poole, Dorset; ii) територията на Северна Ирландия - района на Larne Lough; и iii) територията на Гърнзи.
  (8)
  Според представената на Комисията декларация от Обединеното кралство програмата за надзор по отношение на OsHV-1 μVar показва, че е налице статут на територия, свободна от болестта, с изключение на заразените области, и програмата вече няма да се прилага съгласно посоченото в приложение III към Решение 2010/221/ЕС.
  (9)
  С оглед на гореизложеното вписването за Обединеното кралство в приложение III към Решение 2010/221/ЕС следва да бъде заличено.
  (10)
  Поради това Решение 2010/221/ЕС следва да бъде съответно изменено.
  (11)
  Мерките, предвидени в настоящото решение, са в съответствие със становището на Постоянния комитет по хранителната верига и здравето на животните,
  ПРИЕ НАСТОЯЩОТО РЕШЕНИЕ:
  Член 1
  В член 3а, параграф 2 от Решение 2010/221/ЕС датата „30 април 2014 г.“ се заменя с датата „30 април 2016 г.“
  Член 2
  В приложение III към Решение 2010/221/ЕС вписването за Обединеното кралство по отношение на ostreid herpesvirus 1 μvar (OsHV-1 μVar) се заличава.
  Член 3
  Настоящото решение се прилага от 1 май 2014 г.
  Член 4
  Адресати на настоящото решение са държавите членки.
  Съставено в Брюксел на 29 април 2014 година.